Last saved by: Kellerová Martina

OKRESNÁ PROKURATÚRA HUMENNÉ 
Štefánikova 1900/69, 066 42 Humenné 1

Číslo: 2 Pv 470/16/7702-4	Humenné 02.02.2017 
EEČ: 2-55-19-2017
U Z N E S E N I E
Trestná vec:	obv. XXXXX
Trestný čin:	prečin: krádež podľa § 212 odsek 1, odsek 3 písmeno a Trestného zákona
Rozhodol: 	prokurátorka Okresnej prokuratúry Humenné 
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX
trvalé bydlisko: 145 XXXXX
väzba: nie
ktorý je trestne stíhaný pre trestný čin:
-	prečin: krádež podľa § 212 odsek 1, odsek 3 písmeno a Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
v presne nezistenom čase od 12.00 hod. dňa 06.09.2016 do 12.00 hod dňa 03.10.2016 doposiaľ presne nezisteným spôsobom, bez známok použitia násilia, odcudzil zo skrine obývacej izby v rodinnom dome č. 145 v obci XXXXX, okres XXXXX finančnú hotovosť vo výške 4.100,- Eur, čím tak svojím konaním spôsobil poškodenej XXXXX škodu vo výške 4.100,- Eur, z a s t a v u j e m,

lebo trestné stíhanie je neprípustné, preto že je trestné stíhanie podmienené súhlasom poškodeného a nebol súhlas daný alebo bol vzatý späť.

Odôvodnenie:
Poverený príslušník Obvodného oddelenia PZ XXXXX uznesením sp. zn. ORP-800/KO-HE-2016 zo dňa 06.10.2016 začal trestné stíhanie a súčasne vzniesol obvinenie XXXXX pre prečin krádeže podľa § 212 odsek 1, odsek 3 písm. a) Tr. zákona na tam uvedenom skutkovom základe.  
Obvinený XXXXX spáchanie trestnej činnosti, ktorá sa mu kladie za vinu popiera. Na svoju obhajobu uviedol, že pracuje ako robotník v drevovýrobe UDAVA, spol. s. r. o. s čistým mesačným príjmom vo výške 1.500,- Eur. Je síce pravdou, že sú voči nemu vedené exekúcie a má aj nejaké dlhy voči svojím kamarátom, tieto však postupne uhrádza. O tom, že jeho matka má odložené peniaze v skrini nevedel, tieto neodcudzil, rovnako tak, ani jeho družka, nakoľko jej plne dôveruje.         
Zo spáchania predmetnej trestnej činnosti je usvedčovaný najmä výpoveďou poškodenej XXXXX, ktorá uviedla, že obvinený XXXXX je jej syn. Dňa 06.09.2016 v čase okolo 12.00 hodine zistila, že jej bola odcudzená finančná hotovosť vo výške 4.100,- Eur. Vzhľadom ku skutočnosti, že na rodinnom dome neboli poškodené okná, ani dvere a kľúče od domu má iba ona, jej syn a jeho družka, má podozrenie, že ich odcudzil jej syn, nakoľko vie, že má veľké dlžoby. Pokiaľ sa týka synovej družky, s jej súhlasom prehľadala jej osobné veci, pričom finančnú hotovosť nenašla. Záverom uviedla, že v rovnakom čase kúpila družka jej syna rôzne oblečenie pre jej šesťročnú dcéru, rovnako aj jej kúpila k narodeninám blúzku. 
XXXXX po zákonnom poučení k veci uviedla, že to, čo vypovedala pred povereným príslušníkom PZ dňa 06.10.2016 nie je pravda. Uviedla, že tak vypovedala z dôvodu, že poškodená jej ponúkla finančnú hotovosť za to, keď prizná, kto peniaze odcudzil. Vzhľadom ku skutočnosti, že so svojou dcérou bývala v jej dome a bála sa, že ju poškodená vyženie, tak uviedla, že to bol jej syn. 
Postupujúc v zmysle ustanovenia § 2 odsek 10 Tr. poriadku vec realizujúci poverený príslušník zabezpečil do vyšetrovacieho spisu ďalšie listinné dôkazy a to zápisnicu o obhliadke miesta činu, fotodokumentáciu, výpis z listu vlastníctva, konfrontáciu medzi svedkami, výplatné pásky obvineného a ďalšie dôkazy tvoriace obsah vyšetrovacieho spisu.  
Dňa 18.01.2017 sa na Obvodné oddelenie PZ Koškovce dostavila bez predvolania poškodená XXXXX, ktorá po zákonnom poučení uviedla, že súhlas s trestným stíhaním svojho syna XXXXX, ktorý udelila dňa 17.10.2016 výslovným vyhlásením berie späť a žiada, aby jeho trestné stíhanie bolo zastavené.    
Prečinu krádeže podľa § 212 odsek 1, odsek 3 Tr. zákona sa dopustí ten, kto si prisvojí cudziu vec tým, že sa je zmocní a spôsobí ním väčšiu škodu. 
      V zmysle ustanovenia § 215 odsek 1 písm. d) Tr. poriadku, prokurátor zastaví trestné stíhanie, ak je trestné stíhanie neprípustné podľa § 9. 
V zmysle ustanovenia § 9 odsek 1 písm. f) Tr. zákona, trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.     
V zmysle ustanovenia § 211 odsek 1 Tr. poriadku, trestné stíhanie pre trestný čin krádeže podľa § 212 Tr. zákona proti tomu, kto je vo vzťahu k poškodenému osobou voči ktorej by mal poškodený ako svedok právo odoprieť výpoveď, možno začať a už v začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich. 
V zmysle ustanovenia § 212 odsek 1 Tr. poriadku, poškodený oznámi prejav vôle podľa    § 211 odsek 1 prokurátorovi alebo policajtovi písomne alebo ústne do zápisnice.     
V zmysle ustanovenia § 212 odsek 2 Tr. poriadku, súhlas s trestným stíhaním môže poškodený výslovným vyhlásením vziať kedykoľvek späť, a to až dovtedy, kým sa odvolací súd odoberie na záverečnú poradu.   
       Z vykonaného dokazovania tak bolo jednoznačne zistené a preukázané, že obvinený sa dopustil predmetnej trestnej činnosti spôsobom opísaným vo výrokovej časti tohto uznesenia a svojím konaním naplnil všetky formálne znaky prečinu krádeže podľa § 212 odsek 1, odsek 3 písm. a) Tr. zákona. 
      Vzhľadom k tomu, že trestné stíhanie obvineného je podmienené súhlasom poškodenej a tento, ako už bolo uvedené vyššie, bol výslovným vyhlásením poškodenej vzatý späť, je zrejmé, že ide o okolnosť, ktorá vylučuje pokračovanie v trestnom stíhaní obvineného. S poukazom na túto skutočnosť musí preto byť jeho trestné stíhanie podľa § 215 odsek 1 písm. d) Tr. poriadku s poukazom na ustanovenie § 9 odsek 1 písm. f) Tr. zákona zastavené. 
    Hodnotiac uvedené, poukazujúc pritom na príslušné ustanovenia citovanej právnej normy rozhodla som preto tak, ako je uvedené vo výrokovej časti tohto uznesenia..
Poučenie:
Proti tomuto uzneseniu je prípustná sťažnosť, ktorú možno podať orgánu, ktorý rozhodnutie vydal, do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martina Kellerová 
prokurátorka